TRT ทะยาน 28% ลุ้นยอดขาย “แบตเตอรี่ลิเธียม” ปีนี้เข้าเป้า ดันรายได้ 2.3 พันลบ.
TRT ทะยาน 28% ลุ้นยอดขาย “แบตเตอรี่ลิเธียม” ปีนี้เข้าเป้า ดันรายได้แตะ 2.3 พันลบ. โต 10% รับแบ็คล็อกแกร่ง เดินหน้าประมูลงานใหม่ต่อเนื่อง
TRT ทะยาน 28% ลุ้นยอดขาย “แบตเตอรี่ลิเธียม” ปีนี้เข้าเป้า ดันรายได้แตะ 2.3 พันลบ. โต 10% รับแบ็คล็อกแกร่ง เดินหน้าประมูลงานใหม่ต่อเนื่อง
23 มี.ค. 2565

ผู้สื่อข่าวรายงานว่าวันนี้ (23 มี.ค. 2565) ราคาหุ้นบริษัท ถิรไทย จำกัด (มหาชน) หรือ TRT ณ เวลา 11:21 น. อยู่ที่ระดับ 4.90 บาท เพิ่มขึ้น 1.08 บาท หรือ 28.27% โดยทำจุดสูงสุดที่ 4.94 บาท และทำจุดต่ำสุดที่ 3.86 บาท ด้วยมูลค่าการซื้อขาย 585.88 ล้านบาท

นายสัมพันธ์ วงษ์ปาน กรรมการผู้จัดการ TRT เปิดเผยว่า บริษัทฯ วางเป้าหมายยอดขายแบตเตอรี่ลิเธียมในปี 2565 กว่า 200 ล้านบาท หลังจากเริ่มขยายตลาดในกลุ่ม NON-Transformer มากยิ่งขึ้น ประเดิมต้นปีจากการที่ บริษัท บียอนด์ กรีน จำกัด ซึ่งเป็นผู้นำด้านธุรกิจรถไฟฟ้าอเนกประสงค์ครบวงจรในภูมิภาคเอเชีย สั่งซื้อ “Lithium Battery : 48V 75Ah 1 box BMS 200A with 12V power port and coulomb indiator” พร้อมอุปกรณ์ Charger 54.75V 15A และถาดรองแบตเตอร์รี่ จำนวน 2.88 MWh เพื่อใช้สำหรับรถไฟฟ้าอเนกประสงค์ หรือรถกอล์ฟ พร้อมกันนั้น บริษัทฯ ได้แต่งตั้งให้ บียอนด์ กรีน เป็นตัวแทนจำหน่ายแบตเตอรี่ลิเธียมสำหรับรถอเนกประสงค์ให้กับ TRT แต่เพียงผู้เดียว
สำหรับรายได้ปี 2565 บริษัทฯ ตั้งเป้าไว้ที่ 2,279 ล้านบาท หรือเติบโต 10% จากปีก่อน โดยจะมีรายได้จากกลุ่มหม้อแปลงราว 1,965 ล้านบาท ที่บริษัทฯ มีคำสั่งซื้อล่วงหน้า (Backlog) ราว 650 ล้านบาท ซึ่งจะสามารถรับรู้รายได้ทั้งหมดภายในปีนี้ ในขณะเดียวกันยังอยู่ระหว่างการเข้าเสนองานอยู่ราว 9,200 ล้านบาท โดยคาดหวังจะได้งานไม่ต่ำกว่า 20-25% ของมูลค่างานทั้งหมด
โดยโครงการที่อยู่ระหว่างเข้าประมูลงาน แบ่งเป็น โครงการการไฟฟ้านครหลวง (กฟน.) มูลค่า 2,200 ล้านบาท โครงการจากการไฟฟ้าส่วนภูมิภาค (กฟภ.) มูลค่า 2,700 ล้านบาท โครงการจากการไฟฟ้าฝ่ายผลิตแห่งประเทศไทย(กฟผ.) มูลค่า 600 ล้านบาท โครงการอื่นๆในประเทศ 1,800 ล้านบาท และส่งออก 1,900 ล้านบาท